Guvernul are "planuri mari" pentru Antibiotice Iași
Deputatul PSD Silviu Macovei a făcut declarații încurajatoare privind viitorul companiei Antibiotice Iași. Acesta susține că guvernul are "planuri mari" pentru noi investiții la această companie farmaceutică, subliniind potențialul său de a deveni un pol de inovație.
Macovei a evidențiat importanța echilibrului între accesul la medicamente inovative și sprijinul pentru producția internă. În acest sens, Guvernul este în discuții avansate pentru a susține extinderea capacităților de producție și cercetare ale Antibioticelor Iași, cu scopul de a dezvolta tratamente de ultimă oră și de a răspunde nevoilor pacienților.
"Antibiotice Iaşi are potenţialul de a deveni un pol de inovaţie, capabil să răspundă nevoilor pacienţilor cu tratamente de ultimă oră. Compania ieşeană, una din fabricile strategice ale României, are toate şansele să devină un loc unde se fac medicamente noi", a declarat deputatul PSD Silviu Macovei într-un comunicat.
Potrivit deputatului social-democrat, România își va putea consolida poziția pe harta producției farmaceutice europene.
"Succesul Antibiotice Iași va fi un semnal puternic că România este angajată în susținerea inovației și a excelenței. România își joacă șansa de a deveni tot mai importantă pe harta europeană", a adăugat deputatul Silviu Macovei.
Compania a înregistrat un profit record anul trecut
Antibiotice Iași, companie care se află în portofoliul Ministerului Sănătății, a înregistrat un profit de 80 de milioane de lei în anul 2023. Această cifră reprezintă o dublare față de profitul înregistrat în anul precedent, care a fost de 38,5 milioane de lei, stabilind astfel cel mai mare profit din istoria sa.
Veniturile totale realizate sunt de 640,73 milioane lei, în creștere cu 10% comparativ cu valoarea planificată de 580,5 milioane lei. Raportat la valoarea realizată în anul 2022 acestea sunt cu 23% mai mari.
Cheltuielile totale realizate sunt în valoare de 549,55 milioane lei cu 3% mai mari comparativ cu valoarea planificată de 530,49 milioane lei și cu 14% mai mari în comparație cu valoarea realizată în anul 2022, de 480,32 milioane lei.
Veniturile operaționale sunt în valoare de 629,3 milioane lei, cu 11% mai mari în comparație cu valoarea planificată și cu 23% mai mari în comparație cu valoarea realizată în anul 2022. Evoluția favorabilă a acestor venituri a fost determinată de trendul pozitiv al veniturilor din contractele cu clienții (cifra de afaceri).
Cifra de afaceri realizată de Antibiotice Iași în anul 2023 este de 600,78 milioane lei, cu 7% mai mare în comparație cu nivelul planificat (560,51 milioane lei) și cu 24% mai mare raportat la nivelul realizat în anul 2022 (483,72 milioane lei).